ຈໍາ​ເປັນ​ ຕ້ອງ​ໃຊ້​​ ເຮ​ລິ​ຄອບ​ເຕີ ​ຊ່ອຍ​ກູ້​ໄພ ພວກທີ່ຕົກຄ້າງ​ ຢູ່​ຂົ້ວ​ໂລກ​ໃຕ້ (ວີດີໂອ/ສະໄລດ໌)
ພວກ​​ກຳ​ປັ່ນ​ຕັດ​ນໍ້າ​ແຂງ​ ຈາກ​ປະ​ເທດຝຣັ່ງ ຈີນ ​ແລະ​ອອສ​ເຕຣ​ເລຍ ​ຍັງ​ບໍ່​ສາມາດໄປ​ເຖິງ ກໍາ​ປັ່ນຣັດເຊຍ ທີ່ຕົກຄ້າງ ລຳດັ່ງກ່າວນີ້​ເທື່ອ. ​
ພວກລູກເຮືອຂອງກໍາປັ່ນຄົ້ນຄວ້າຣັດເຊຍ ທີ່ຕົກຄ້າງໃນເຂດ ສອກຫລີກຂອງຂົ້ວໂລກໃຕ້ ຈໍາເປັນຈະຕ້ອງໄດ້ຖືກຊ່ອຍກູ້ໄພ ໂດຍທາງເຮືອບິນເຮລິຄອບເຕີ ຫຼັງຈາກໄດ້ພະຍາຍາມຫຼາຍໆ ຄັ້ງ ເພື່ອເຂົ້າໄປຫາກໍາປັ່ນທີ່ຕິດຄ້າງໂດຍທາງເຮືອ ແຕ່ປະສົບ ຄວາມລົ້ມແຫຼວ ພວກນັກວິທະຍາສາດ ນັກທ່ອງທ່ຽວ ແລະລູກເຮືອຈຳນວນ 74 ຄົນ ຢູ່ເທິງກຳປັ່ນ MVAkademik Shokalskiy ຊຶ່ງໄດ້ ຕິດຄ້າງ ຢູ່ໃນນໍ້າແຂງ ໃກ້ໆກັບຂົ້ວໂລກໃຕ້ ນັບຕັ້ງແຕ່ ຄືນ ກ່ອນວັນຄຣີສມັສນັ້ນ ພວກກຳປັ່ນຕັດນໍ້າແຂງຈາກປະເທດຝຣັ່ງ ຈີນ ແລະອອສເຕຣເລຍ ຍັງບໍ່ສາມາດໄປເຖິງ ກໍາປັ່ນລໍາດັ່ງກ່າວເທື່ອ ໃນຄວາມພະຍາຍາມຄັ້ງຫຼ້າສຸດນັ້ນກໍແມ່ນວ່າ ກໍາປັ່ນ Aurora Australis ຂອງອອສເຕຣເລຍ ກໍໄດ້ກັບຄືນ ຍ້ອນລົມແຮງແລະຫິມມະຕົກໜັກ ບັນດາເຈົ້າໜ້າທີ່ຂອງອອສເຕຣເລຍແລະຣັດເຊຍ ໄດ້ກ່າວໃນວັນອັງຄານມື້ນີ້ວ່າ ຖ້າເມື່ອ ໃດອາກາດແຈ້ງອອກ ເຮືອບິນເຮຣີຄອບເຕີທີ່ຢູ່ເທິງກຳປັ່ນຕັດນໍ້າແຂງຂອງຈີນ ທີ່ເອີ້ນວ່າ ມັງກອນຫິມະ ຫລື Snow Dragon ນັ້ນ ຈະພະຍາຍາມໄປຊ່ອຍພວກທີ່ຕິດຄ້າງໃນ ກໍາປັ່ນອອກມາ ຊຶ່ງຈະແບ່ງອອກເປັນກຸ່ມໆ ກຸ່ມລະ 12 ຄົນ ພວກຜູ້ໂດຍສານກ່າວວ່າ ພວກເຂົາເຈົ້າພະຍາຍາມຄວບຄຸມສະຕິອາລົມໃຫ້ຢູ່ໃນສະພາບ ທີ່ດີ ຄິດໃນທາງບວກ ແລະຕຽມພ້ອມທີ່ຈະສະຫຼອງປີໃໝ່ໃນເຮືອລໍາດັ່ງກ່າວ ຊຶ່ງມີເຂົ້າປາ ອາຫານ ສໍາພາລະພຽບພ້ອມ ຢູ່ໄດ້ອີກຫຼາຍໆອາທິດແລະບໍ່ເປັນອັນຕະລາຍທີ່ກໍາປັ່ນ ດັ່ງກ່າວຈະຈົມລົງໄດ້ນັ້ນ